Lieta C‑37/11
Eiropas Komisija
pret
Čehijas Republiku
Valsts pienākumu neizpilde – Pieņemamība – Regula Nr. 1234/2007 – 115. pants – XV pielikums – I punkta 2. apakšpunkts – XV pielikuma papildinājums – A daļa – Tirdzniecības nosaukumi “sviests” un “ziežams piena produkts” – Tirdzniecības nosaukums “pomazánkové máslo” (ziežams sviests) – Atbrīvojumu saraksts
Kopsavilkums – Tiesas (pirmā palāta) 2012. gada 18. oktobra spriedums
1.        Prasība sakarā ar valsts pienākumu neizpildi – Lēmumā vai direktīvā noteikto pienākumu neizpilde – Aizstāvības pamati – Komisijas lēmuma likumības apstrīdēšana – Nepieņemamība – Ierobežojumi – Neesošs akts
(LESD 258. pants)
2.        Lauksaimniecība – Tirgu kopīgā organizācija – Regula Nr. 1234/2007 – Ziežamie tauki – Vienveidīgi tirdzniecības nosaukumi – Atbrīvojuma piemērošana – Iepriekšēja Komisijas nolēmuma nepieciešamība
(Padomes Regulas Nr. 2991/94 preambulas septītais apsvērums, Padomes Regulas Nr. 1234/2007 121. panta c) punkta i) apakšpunkts un XV pielikuma I punkta 2. apakšpunkta trešās daļas a) punkts; Komisijas Regulas Nr. 445/2007 preambulas 4. apsvērums)
1.        Skat. nolēmuma tekstu.
(sal. ar 46.–49. un 51. punktu)
2.        No 51. apsvēruma Regulā Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem, ar kuru ir aizstāta un kurā ir pārņemtas visas Regulas Nr. 2991/94, ar ko nosaka standartus ziežamajiem taukiem, tiesību normas, izriet, ka pēdējā minētajā ir paredzēti tirdzniecības standarti attiecībā uz piena produktiem un ieviesta minēto produktu vienveidīga klasifikācija. Šīs klasifikācijas kontekstā Regulas Nr. 1234/2007 XV pielikuma I punkta 2. apakšpunkta trešās daļas a) punktā paredzētajam atbrīvojumam noteikti ir izņēmuma raksturs. Turklāt minētās regulas 121. panta c) punkta i) apakšpunktā Komisijai skaidri ir atļauts izstrādāt izsmeļošu to produktu sarakstu, kuriem, pamatojoties uz dalībvalstu iesniegtajiem sarakstiem, ir piemērojams minētais atbrīvojums.
Līdz ar to produktiem, kuri atbilst Regulas Nr. 1234/2007 XV pielikuma I punkta 2. apakšpunkta trešās daļas a) punktā paredzētajām prasībām, nevar tikt piemērots minētais atbrīvojums, ja nav iepriekšēja Komisijas lēmuma, kurā konstatēta šo prasību izpilde. Ar pretēju interpretāciju tiktu apšaubīta, pirmkārt, Komisijas kompetence, ko atbilstoši Regulas Nr. 1234/2007 121. panta c) punkta i) apakšpunktam Padome šai pēdējai minētajai ir deleģējusi, kā arī, otrkārt, minētās regulas lietderīgā iedarbība tiktāl, ciktāl šīs regulas mērķis ir vienādot tirdzniecības nosaukumu izmantošanu konkurences saglabāšanas un patērētāju aizsardzības nolūkos.
(sal. ar 56.–61. punktu)